钦定古今图书集成/明伦汇编/氏族典/第572卷 > 《郑樵通志》 > 完颜撒改
## 钦定古今图书集成/明伦汇编/氏族典/第572卷 > 《郑樵通志》 > 完颜撒改

按《金史撒改传》：“撒改者，景祖孙，韩国公劾者之长子，
世祖之兄子也。劾者于次最长。景祖方计定诸部，爱
世祖胆勇材略及诸子长，国俗当异宫居，而命劾者
与世祖同邸。劾者专治家务，世祖主外事，世祖袭节
度使，越劾孙而传肃宗、穆宗，皆景祖志也。穆宗初袭
位，念劾者长兄不得立，遂命撒改为国相。太祖起兵”，
使告克于撒改，撒改遣子宗翰及完颜希尹来贺捷，
因劝进。太祖即位，撒改行国相如故。天辅五年，薨。天
会十五年，追封燕国王，正隆降封陈国公。大定三年，
改赠金源郡王，配飨太祖庙庭，谥忠毅。子宗翰、宗宪。